(Foto: Inquam Photos)

Președintele Senatului, Călin Popescu Tăriceanu, a declarat luni că PSD și ALDE vor finaliza campania de „reformare” a Justiției, în ciuda opoziției „statului paralel”.

Potrivit liderului ALDE, președintele României Klaus Iohannis - care a criticat legile justiției - face parte din „statul paralel”.

„Mușuroiul a fost deranjat. E o bâzâială în jurul Sistemului. Pe unii români nu-i pune nimic pe gânduri, au drive-ul setat de undeva”, a subliniat C. P. Tăriceanu. „Rezistența la schimbare e cea mai bună dovadă că statul paralel există”, crede șeful Senatului.

Proiectul de lege asumat de PSD cu cele trei legi esențiale din justiție (statutul magistraților, legea de funcționare a CSM și legea de organizare judiciară) ar urma să treacă în această săptămână de Comisia Specială din Parlament, au declarat pentru HotNews.ro mai multe surse politice. Urmează ca în alte zece zile să fie votate în plenul celor două camere, deși au primit aviz negativ de la CSM, iar asociațiile magistraților au cerut retragerea lor.

Potrivit liberalei Raluca Turcan, votul din comisie pe legile Justiției ar urma să se dea miercuri.

Tăriceanu: „Șefa DNA nu respectă legea”



Liderul ALDE s-a referit, în intervenția sa, și la refuzul procurorului șef al DNA de a se prezenta la audierile din comisia specială pentru investigarea alegerilor din 2009.

„Este o sfidare a instituției Parlamentului. Le cerem cetățenilor noștri să respecte legea, iar șefa DNA nu respectă o decizie a CCR”, a spus Tăriceanu.

El a amintit că ministrul Justiției „a fost informat” de comisia specială din Parlament în privința refuzului Laurei Codruța Kovesi de a se prezenta la audieri.

Amintim că în cel mai recent raport MCV, oficialii Comisiei Europene cer României un acord al Comisiei de la Veneția pe legile Justiției, în punctul referitor la desemnarea procurorului general și a procurorului-șef DNA. Puterea PSD-ALDE din Parlament nu mai are însă timp să aștepte acest acord și dorește să treacă legile Justiției pe repede-nainte.

Comisia privind prezidențialele îi solicită ministrului Justiției să ia măsuri pentru „abaterea disciplinară" a procurorului șef al DNA

Președintele Comisiei parlamentare de anchetă privind alegerile prezidențiale din 2009, Oana Florea, i-a trimis luni ministrului Justiției, Tudorel Toader, o scrisoare prin care îi solicită să dispună măsurile pe care le consideră necesare în condițiile în care că șefa DNA, Laura Codruța Kovesi, "a încălcat jurământul depus la învestirea în funcție" prin neprezentarea la audieri în Parlament.

(Foto: Inquam Photos)

„Considerăm că prin refuzul de a se prezenta în fața comisiei parlamentare de anchetă, comisie desemnată de Parlamentul României în cadrul funcției sale de control, doamna Laura Codruța Kovesi, procuror-șef al DNA, a încălcat jurământul depus la învestirea în funcție, jurământ prevăzut de Constituție, și a încălcat dispozițiile deciziei Curții Constituționale 611/2017 săvârșind abatere disciplinară, potrivit dispozițiilor Legii 303/2004 privind statutul judecătorilor și procurorilor. Pe cale de consecință, vă solicităm să dispuneți măsurile pe care le considerați necesare în această situație", se arată în scrisoarea transmisă de parlamentari ministrului Justiției, potrivit Agerpres.